b'\n_START_ARTICLE_\nHamudi\n_START_SECTION_\nDokazi\n_START_PARAGRAPH_\nHamudi je na Torinskem seznamu kraljev omenjen v 28. vrstici 10. stopca kot zadnji hi\xc5\xa1ki kralj. Razen te omembe ga trdno dokazujeta samo dva odtisa skarabeja, oba iz Jeriha._NEWLINE_Na valjastem pe\xc4\x8datu neznanega porekla, morda iz Biblosa, je napis s kartu\xc5\xa1o, ki se morda bere Hamudi. Egiptolog Kim Ryholt je predlagal, da se ime bere Kandi, kar bi pomenilo, da gre za neznanega vladarja. Kakor koli \xc5\xbee, tudi \xc4\x8de bi se napis bral Hamudi, bi pomenil samo zapolnitev prostora in ne imena faraona Hamudija.\n_START_SECTION_\nDol\xc5\xbeina vladanja\n_START_PARAGRAPH_\nZaradi skromnih podatkov o datiranju Hamudijevega vladanja je Ryhold menil, da je bila njegova vladavina kratka, morda ne dalj\xc5\xa1a od enega leta.  \xc4\x8ce je to res, so ga takoj po prihodu na prestol,  morda v \xc5\xa0ahurenu, zadnji hi\xc5\xa1ki trdnjavi  v pu\xc5\xa1\xc4\x8davi Negev, \xc5\xbee oblegali  Egip\xc4\x8dani. _NEWLINE_Drugi egiptologi temu oporekajo in  se sklicujejo na 11. leto vladavine neznanega kralja, omenjenega v Rhindovem matemati\xc4\x8dnem papirusu. Ti egiptologi so prepri\xc4\x8dani, da je 11. leto pripadalo Hamudiju, ker besedilo omenja tudi Ahmoza I., ustanovitelja egip\xc4\x8danskega Novega kraljestva, kot \xc2\xbbtistega na jugu\xc2\xab.  _NEWLINE_Drug datum iz Rhindovega papirusa izrecno omenja 33. leto vladanja Hamudijevega predhodnika Apepija. Na splo\xc5\xa1no velja, da je Ahmoz I. porazil Hikse v 18. ali 19. letu svojega vladanja. Trditev potrjuje napis v kamnolomu v Turi, ki pravi, da so se \xc2\xbbpri odpiranju kamnoloma v 22. letu Ahmozovega vladanja uporabljali voli iz Kanaana\xc2\xab.  Ker so lahko vole v Egipt pripeljali \xc5\xa1ele po 3-6 letih obleganja \xc5\xa0ahurena v ju\xc5\xbenem Kanaanu, ki je sledilo padcu Avarisa, pomeni, da se je Hamudijeva vladavina  kon\xc4\x8dala najkasneje v 18. ali 19. letu Ahmozovega 25 let dolgega  vladanja.'